Polisieman vas na vangwa-ontploffingŉ Polisiebeampte is in hegtenis geneem in verband met verlede maand se ontploffing van ŉ polisievangwa tydens ŉ ontsnappingspoging. Moses Dlamini, woordvoerder van die onafhanklike polisie-ondersoekdirektoraat (Opod), sê die polisiebeampte was ŉ hofordonnans by die Randburg-landdroshof en is Maandagmiddag in hegtenis geneem. Die polisiebeampte het na bewering ŉ ploftoestel by die hof ingesmokkel en aan die gevangenes verskaf. Die toestel het ontplof in die polisievangwa terwyl die gevangenes van die hof na die Johannesburg Sentraal-gevangenis vervoer is. Drie gevangenes is in die onploffing dood terwyl twee probeer ontsnap het maar weer in hegtenis geneem is. Die polisiebeampte sal na verwagting Woensdag in die Johannesburg-landdroshof verskyn. Hy sal tereg staan op drie aanklagte van moord, 29 van poging tot moord, die onwettige besit van plofstof en hulp en bystand aan ontsnapping uit aanhouding. Verlede maand het vier gevangenes in die hof verskyn in verband met die ontploffing. Hulle saak is uitgestel tot Desember vir verdere ondersoek.